2015 na Slovensku

Tento článok obsahuje výpis významných udalostí v roku 2015 na Slovensku.

 Udalosti 
 Január 
 1. január – prezident SR Andrej Kiska vo svojom novoročnom prejave akcentoval potrebu boja s korupciou, politického aktivizovania sa občanov, zníženia byrokracie a taktiež sa vyjadril o situácii na Ukrajine, ktorú označil za porušenie ukrajinskej teritoriálnej suverenity a zásah do politickej nezávislosti krajiny
 12. január – minister obrany SR Martin Glváč na tlačovej konferencii po svojom návrate z pracovnej návštevy v Spojených štátoch informoval o ponuke vlády USA na obstaranie deviatich vrtuľníkov Sikorsky UH-60 Black Hawk prostredníctvom programu Foreign Military Sales (FMS), ktorým vláda USA umožňuje partnerským krajinám kúpu vojenskej techniky s rabatom aký poskytujú výrobcovia americkým ozbrojeným silám. Podľa Glváča by cena kontraktu, ktorý by zahŕňal i výcvik posádok, prísun náhradných dielov a dvojročný servis, mohla dosiahnuť maximálne 300 000 000€. 
 12. január – prezident SR Andrej Kiska za účasti predsedu NR SR Petra Pellegriniho a podpredsedu vlády SR (a ministra financií SR) Petra Kažimíra slávnostne vymenoval Jozefa Makúcha do funkcie guvernéra Národnej banky Slovenska, po jeho opätovnom zvolení Národnou radou SR 27. novembra 2014 na funkčné obdobie šiestich rokov
 13. január – Banková rada Národnej banky Slovenska na svojom 1. rokovaní schválila aktualizovanú politiku oversightu – dohľadu nad platobnými systémami a platobnými nástrojmi. Pozri aj 
 27. január – začiatok 46. schôdze Národnej rady SR (trvala do 13. februára)
 30. január – silné sneženie v spojení s nepriaznivou poveternostnou situáciou skomplikovalo dopravu, zásobovanie elektrickou energiou a bezpečnosť občanov najmä v Nitrianskom, Banskobystrickom, Trnavskom a Bratislavskom kraji. Príslušníci HaZZ vykonali cca 30 zásahov, najmä pri dopravných nehodách. Vo viacerých oblastiach vydal SHMÚ výstrahy 1. (najnižšieho) a 2. stupňa pred snežením a silným vetrom. V bratislavskej mestskej časti Karlova Ves padol konár na sedemročného žiaka základnej školy, ktorý tým utrpel zranenia hlavy, krčnej chrbtice a viacero vážnych vnútorných zranení. (Na následky zranení zomrel 31. januára v Detskej fakultnej nemocnici v miestnej časti Kramáre, Nové Mesto, Bratislava.)

 Február 
 1. február – účinnosť nadobudlo nariadenie Ministerstva vnútra SR z 9. januára 2015 o udeľovaní štátneho občianstva Slovenskej republiky z osobitných dôvodov, ktoré umožňuje získať štátne občianstvo SR bývalým občanom, ktorí ho stratili po 1. januári 1993, teda aj tým, ktorí ho stratili získaním cudzieho štátneho občianstva na základe zákona č. 250/2010 Z. z. z 26. mája 2010, t. j. novely zákona č. 40/1993 Z. z. o štátnom občianstve SR. Pozri aj 
 4. február – vláda SR schválila Národný program boja proti obchodovaniu s ľuďmi na roky 2015 – 2018, na ktorý sa má úhrne vynaložiť 1 236 100 EUR. Program sa zameriava na zníženie rizika u potencionálnych obetí obchodovania s ľuďmi a na zabezpečenie poskytovania priamej pomoci obetiam v súlade s medzinárodnými a európskymi štandardmi a záväzkami Slovenska v tejto oblasti.
 7. február – konalo sa referendum iniciované Alianciou za rodinu, ktoré sa týkalo definície manželstva, zákazu osvojenia (adopcie) detí homosexuálnymi pármi a možnosti odmietnutia účasti na sexuálnej výchove alebo výučbe o eutanázii na školách. Keďže účasť činila 21,41 % referendum nie je platné.
 8. február – na 55. kilometri rýchlostnej cesty R1 došlo k hromadnej dopravnej nehode 24 osobných motorových vozidiel. Na mieste zasahovali príslušníci HaZZ z hasičských staníc (HS) Selenec (vedľajšia HS v Nitre, určená najmä na zásahy na R1), Nitra a Zlaté Moravce, odsun účastníkov nehody zabezpečoval aj autobus Zboru väzenskej a justičnej stráže v Nitre
 9. február – v areáli prečerpávacej stanice (PS-4) spoločnosti TRANSPETROL, a.s. v Tupej bol predsedom vlády SR Robertom Ficom a predsedom vlády Maďarska Viktorom Orbánom slávnostne otvorený zrekonštruovaný ropovod Adria/Barátság I. vedúci medzi mestami Százhalombatta a Šahy. Rekonštrukcia ropovodu vybudovaného v roku 1962 prebiehala od jesene 2011. Slovensku sa jeho spustením zabezpečí prepojenie na ropu z oblasti Jadranského mora.
 11. február – vláda SR schválila návrh zákona o registri adries a o zmene a doplnení niektorých zákonov (konkrétne zákona č. 369/1990 Zb. o obecnom zriadení, zákona č. 324/2011 Z. z. o poštových službách, zákona č. 224/2006 Z. z. o občianskych preukazoch a zákona č. 253/1998 Z. z. o hlásení pobytu občanov SR a registri obyvateľov SR), na základe ktorého v rámci Národnej koncepcie informatizácie verejnej správy má vzniknúť Register adries obsahujúci informácie o všetkých adresách a adresných bodoch bytových a nebytových budov, bez ich väzby na osoby, ktoré k nim disponujú právami. Pozri aj 
 12. február – Národná rada SR schválila vládny návrh zákona, ktorým sa mení a dopĺňa zákon č. 577/2004 Z. z. a niektoré zákony (č. 578/2004 Z. z., č. 576/2004 Z. z.). Pokiaľ zákon podpíše prezidentPozri  nadobudne účinnosť 1. apríla 2015. Táto novela upravuje poplatky pacientov u lekára a ruší prednostné ošetrenie pacientov. Najmú zrušenie platby za prednostné ošetrenie pacienta bolo kritizované ako obmedzovanie pacientov a vytváranie priestoru na korupciu. Za návrh hlasovali 77 poslancov klubu SMER – SD, poslanci ostatných klubov a nezaradení poslanci hlasovali proti (6), zdržali sa hlasovania (47) alebo neboli prítomní (20).Národná rada Slovenskej republiky – hlasovanie poslancov, schôdza č. 46, 12. 2. 2015 17:11, hlasovanie č. 159 (Hlasovanie o návrhu zákona ako o celku)
 13. február – ukončenie 46. schôdze Národnej rady SR
 17. február – prezident SR Andrej Kiska spoločne s rektorom Slovenskej technickej univerzity (STU) Robertom Redhammerom, rektorom Univerzity Komenského (UK) Karolom Mičietom a generálnym riaditeľom spoločnosti ESET Richardom Markom slávnostne otvorili Výskumné centrum digitálnej bezpečnosti v priestoroch Fakulty informatiky a informačných technológií STU. Centrum je spoločným projektom ESET-u, STU a UK. Má slúžiť najmä ako priestor na realizáciu praktických experimentov v oblasti informačnej bezpečnosti.
 18. február – začiatok 47. schôdze Národnej rady SR
 19. február – cca 3 700 zamestnancov okresných a krajských súdov, čo predstavuje 93 % úhrnného počtu zamestnancov, sa zúčastnilo jednodňového štrajku zorganizovaného Odborovým zväzom justície v Slovenskej republike, ktorý proklamoval, že ich cieľom je „zlepšiť sociálno-ekonomickú situáciu v rezorte Ministerstva spravodlivosti SR, najmä nevyhovujúce pracovné podmienky, negatívne vplývajúce na výkonnosť justície, a finančne zabezpečiť hlboko materiálne a personálne poddimenzované súdy.“
 21. február – v obci Krajná Bystrá bol odhalený pamätník Vasiľovi Biľakovi. Tento akt odsúdil o. i. Ústav pamäti národa, ktorého predseda Správnej rady Ondrej Krajňák povedal: „Odhalenie pamätníka spojené s udelením čestného občianstva osobe, ktorá má na svedomí inváziu vojsk Varšavskej zmluvy v auguste roku 1968 a následnú okupáciu bývalého Československa, vnímam ako výsmech obetiam komunistického režimu a provokáciu pre všetkých demokraticky zmýšľajúcich občanov.“ Výtvarníci Peter Kalmus a Ľuboš Lorenz pamätník na protest pomaľovali červenou farbou.

 Marec 
 5. marec – bola zaregistrovaná politická strana Slovenská občianska koalícia (skratka SKOK!)

 Máj 
 20. máj – za predsedu Najvyššieho kontrolného úradu SR bol zvolený Karol Mitrík. Návrh podal predseda SDKÚ-DS, Pavol Frešo. Mitrík dostal v tajnej voľbe 82 poslaneckých hlasov.

 Jún 
 16. jún – Vazil Hudák bol vymenovaný za ministra hospodárstva SR.

 Júl 
 17. júl – v Slovenskom raji havaroval vrtuľník leteckej záchrannej služby spoločnosti Air-Transport Europe. Nehodu mohlo spôsobiť elektrické vedenie.
 20. júl – z postu primára Gynekologicko-pôrodníckej kliniky v Trenčíne odvolali Petra Kaščáka. Dôvodom malo byť natočenie videoklipu pre skupinu Karpatské chrbáty. Na operačnej sále sa nenachádzal žiady pacient.
 28. júl – pri obci Geraltov sa zrútil vojenský vrtuľník typu Mi-17 letiaci z prešovskej základne. Jeden z pilotov tréning pristátia na neznámom mieste neprežil, ďalší vojaci boli prevezený do nemocníc.

 August 
 2. august – v Gabčíkove sa konalo miestne referendum. Občania v ňom neschválili zriadenie dočasného tábora pre utečencov v obci.
 28. až 30. august – V Kremnici sa konal 35. ročník festivalu humoru a satiry Kremnické gagy 
 28. až 30. august – polícia zadržala migrantov pri Malackách, v novozámockom okrese a pri Terchovej.

 September 
 5. september – Dva kamióny sa zrazili s autobusom plným detí na príjazde na R1 pri Nitre. Jeden človek zahynul, deväť detí bolo prevezených do nemocnice.
 7. september – Po 15 mesiacov práce bol slávnostne prerazený Tunel Poľana na úseku D3 Svrčinovec – Skalité.
 14. september až 17. september – Po Slovensku sa presúnulo 640 príslušníkov amerických ozbrojených síl, ktorí sa zúčastnili aliančného cvičenia Brave Warrior 2015.
 15. september – V dôsledku utečeneckej krízy Rakúsko oznámilo zavedenie kontrol na svojich východných hraniciach, okrem Slovinska, Maďarska aj so Slovenskom.
 16. september – Vláda nesúhlasí s utečeneckými kvótami, o situácii rokuje parlament.

 Október 
 1. október – Slovenský parlament schválil zníženie DPH na 10% na desať základných potravín, z ktorých je na pultoch viac ako sto rôznych výrobkov.

 November 
 1. november – v Bratislavskom kraji bol spustený integrovaný dopravný systém, ktorý však mal viacero problémov vrátane nefungujúcich označovačov na nové lístky, fungovanie len tretiny automatov, či nemožnosti označovať lístky vo vlakoch. Systém spája mestského dopravcu Dopravný podnik Bratislava, prímestského Slovak Lines a vlakového Železničná spoločnosť Slovensko.
 3. november – bolo zverejnené video kde je Vladimír Jánoš, politika SMER-SD svojou exmanželkou obviňovaný z nosenia domov bankoviek a balenia ich do alobalu. Prípad preveruje polícia.
 5. november – uskutočnil sa protest učiteľov, takzvaný Zraz dlhých nosov. Pred úrad vlády prišlo okolo 400 učiteľov požadujúcich zvýšenie platu, lepšiu vybavenosť škôl a za návrat „kreditov za rozširujúce štúdium, štúdium v zahraničí a tvorivé aktivity a ministerskú komisiu na prehodnotenie systému kontinuálneho vzdelávania“.
 13. november – Vysokoškolskí učitelia predstavili kampaň Za živé univerzity, ktorou chcú riešiť problémy súčasnej vysokoškolskej krízy.

 Úmrtia 
 1. január – Drahoslav Machala, slovenský spisovateľ a novinár (* 1947)
 2. január – Arpád Račko, slovenský akademický sochár (* 1930)
 1. február – Martin Ťapák, slovenský filmový režisér, herec, tanečník a choreograf (* 1926)
 6. február – Alfréd Bollardt, slovenský hokejista (* 1916)
 7. február – Joseph Matthew Gaydos, americký politik slovenského pôvodu (* 1926)
 15. február – Michal Benčík, slovenský právnik a politik KSČ/KSS, SDĽ (* 1932)
 9. marec – Edita Ambrušová, slovenská maliarka a ilustrátorka (* 1920)
 15. marec – Ján Kulich, slovenský sochár (* 1930)
 15. marec – Marián Mikluš, slovenský generálmajor, náčelník Generálneho štábu OS SR v roku 1998 (* 1953)
 22. marec – Peter Pišťanek, slovenský spisovateľ (* 1960)
 26. marec – Kornel Földvári, slovenský prozaik, výtvarný a literárny kritik, novinár, prekladateľ (* 1932)
 27. marec – Martin Porubjak, slovenský dramaturg, dramatik, scenárista a režisér (* 1944)
 29. marec – Ivan Niňaj, slovenský športový komentátor (* 1954)
 30. marec – Bernadeta Pánčiová, slovenská rehoľníčka (* 1924)
 11. apríl – Braňo Hochel, slovenský spisovateľ, literárny vedec, prekladateľ, publicita a politik (* 1951)
 26. apríl – Pavol Sedláček, slovenský lekár a politik ĽS-HZDS (* 1949)
 4. máj – Ctibor Greguš, slovenský vedec a spisovateľ (* 1923)
 11. máj – Libor Ebringer, slovenský mikrobiológ a univerzitný pedagóg (* 1931)
 16. máj – Ján Pješčak, slovenský právnik, vysokoškolský pedagóg a politik (* 1925)
 16. máj – Dominik Tóth, rímskokatolícky emeritný pomocný biskup Bratislavsko-trnavskej arcidiecézy (* 1925)
 24. máj – Vladimír Hagara, slovenský futbalista (* 1943)
 29. máj – Róbert Tibenský, slovenský šachový medzinárodný majster (* 1960)
 4. jún – Ľudovít Fuchs, slovenský básnik (* 1926)
 29. jún – Ladislav Chudík, slovenský herec a vysokoškolský pedagóg (* 1924)
 3. júl – Ivan Palúch, slovenský herec (* 1940)
 6. júl – Dušan Kubíny, slovenský geológ, speleológ (* 1930)
 12. júl – Pavol Plutko, slovenský literárny vedec, literárny kritik (* 1934)
 20. júl – Magda Paveleková, slovenská herečka (* 1931)
 24. júl – Rudolf Šiška, slovenský jazykovedec, bájkar, autor a pedagóg (* 1929)
 7. august – Jozef Skovay, slovenský bábkoherec (* 1929)
 8. august – Ján Šterbák, slovenský hokejový hráč a tréner (* 1952)
 16. august – Koloman Uhrík, slovenský spisovateľ, redaktor a scenárista (* 1932)
 18. august – Vladimír Filo, slovenský rímskokatolícky biskup (* 1940)
 20. august – Michal Česnek, slovenský profesionálny hokejista (* 1979)
 29. august – Ján Hanák, slovenský výtvarník a scénograf (* 1931)
 30. august – Ján Lazorík, slovenský etnograf a folklorista (* 1920)
 31. august – Milan Karabín, slovenský sudca, predseda Najvyššieho súdu a Súdnej rady (* 1949)
 4. september – Pavel Maňka, slovenský výtvarník (* 1929)
 16. september – Emil Špaldon, slovenský agronóm a univerzitný profesor (* 1918)
 25. september – Milan Veselý, slovenský výtvarník, ilustrátor a dizajnér (* 1939)
 3. október – Tibor Bártfay, slovenský sochár, syn Júliusa Bártfaya (* 1922)
 23. október – Stanislav Filko, slovenský maliar (* 1937)
 24. október – Ján Chryzostom Korec, slovenský rímskokatolícky kardinál a emeritný diecézny biskup (* 1924)
 8. november – Roman Kaliský, slovenský prozaik, dramatik a publicista (* 1922)
 13. november – Juraj Kušnierik, slovenský kníhkupec, novinár a redaktor (* 1964)
 16. november – Janka Procházková-Wielander, slovenská speváčka (* 1960)
 19. november – Ján Gajdoš, slovenský gréckokatolícky kňaz (* 1927)
 24. november – Ján Jakubík, slovenský matematik (* 1923)

 Referencie 


Slovensko